Komisijos reglamentas (EB) Nr. 2437/2000
2000 m. lapkričio 3 d.
dėl nuolatinio leidimo naudoti pašarų priedą ir laikino leidimo naudoti naują pašarų priedą
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1970 m. lapkričio 23 d. Tarybos direktyvą 70/524/EEB dėl pašarų priedų [1] su paskutiniais pakeitimais, padarytais Komisijos reglamentu (EB) Nr. 1887/2000 [2], ypač į jos 3 straipsnį,
kadangi:
(1) Direktyvoje 70/524/EEB yra numatyta, kad, atsižvelgiant į mokslo ir technikos pažangą, gali būti leidžiama naudoti naujus priedus.
(2) Minėtos direktyvos 9d straipsnyje yra numatyta, kad jos C priedo II dalyje nurodyto tipo priedą leidžiama naudoti tada, kai, įvertinus dokumentus, įsitikinama, kad laikomasi minimos direktyvos 3a straipsnio reikalavimų.
(3) Minėtos direktyvos 9e straipsnyje yra numatyta, kad, įvertinus anksčiau minėtus dokumentus, to paties tipo priedą galima leisti naudoti laikinai, t. y. ne ilgiau kaip keturis metus, jei laikomasi tos direktyvos 3a straipsnio b-e punktų reikalavimų ir jei pagal turimus rezultatus galima daryti išvadą, kad laikomasi ir 3a straipsnio a punkto reikalavimų.
(4) Įvertinus pateiktus dokumentus, paaiškėjo, kad šio reglamento I ir II prieduose aprašyti mikroorganizmų preparatai atitinka anksčiau minėtos direktyvos 3a straipsnio b-e punktų reikalavimus. Be to, jei šis preparatas yra skirtas paršeliams, jis atitinka 3a straipsnio a punkto reikalavimus.
(5) Atsižvelgiant į turimus rezultatus, galima daryti prielaidą, kad 3a straipsnio a punkto reikalavimo yra laikomasi, kai tas pats mikroorganizmų preparatas yra naudojamas šio reglamento II priede išvardytų rūšių gyvūnams.
(6) Įvertinus pateiktus dokumentus, paaiškėjo, kad šio reglamento III priede aprašyti fermentų preparatai atitinka anksčiau minėtos direktyvos 9e straipsnyje nurodytus pirminio patvirtinimo (leidimo naudoti) reikalavimus, kai naudojami šio reglamento III priede nurodytų rūšių gyvūnams remiantis ten pat pateiktomis kitomis nuostatomis.
(7) 1989 m. birželio 12 d. Tarybos direktyva 89/391/EEB dėl priemonių darbuotojų saugai ir sveikatos apsaugai darbe gerinti nustatymo [3] ir su ja susijusios atskiros direktyvos, pirmiausia Tarybos direktyva 90/679/EEB [4] su paskutiniais pakeitimais, padarytais Komisijos direktyva 97/65/EB [5], dėl darbuotojų apsaugos nuo rizikos, susijusios su biologinių veiksnių poveikiu darbe, yra visos taikytinos priedus pašaruose naudojantiems ir juos keičiantiems darbuotojams.
(8) Gyvūnų mitybos mokslinis komitetas pateikė palankią nuomonę apie fermentų bei mikroorganizmų preparatų nekenksmingumą ir mikroorganizmų preparato veiksmingumą paršeliams.
(9) Šiame reglamente numatytos priemonės atitinka Pašarų nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Remiantis Direktyva 70/524/EEB, šio reglamento I ir II prieduose išvardytus "mikroorganizmų" grupei priskiriamus preparatus leidžiama naudoti kaip pašarų priedus laikantis minimuose prieduose nustatytų reikalavimų.
2 straipsnis
Remiantis Direktyva 70/524/EEB, šio reglamento III priede išvardytus "fermentų" grupei priskiriamus preparatus leidžiama naudoti kaip pašarų priedus laikantis tame priede nustatytų reikalavimų.
3 straipsnis
Šis reglamentas įsigalioja dvidešimtą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2000 m. lapkričio 3 d.